《会稽颂 其一》
宋代·诸葛兴

瞻越山兮镜之东，郁乔木兮岑丛。倚青霞兮窆石，枕碧流兮宝宫。

端黻冕兮穆穆，列俎豆兮雍雍。梅为梁兮挟风雨，倏而来兮忽而去。

芝产殿兮间见，橘垂庭兮犹古。壁腾辉兮桂荐瑞，书金简兮缄石匮。

朝万玉兮可想，探灵文兮何秘。嗟洚水兮横流，民昏垫兮隐忧。

运大智兮无事，锡洪范兮攸畴。身劳兮五岳，迹书兮九州。

亶王心兮不矜，迄四海兮歌讴。猗圣宋兮中兴，驻翠跸兮稽城。

独怀勤兮旷代，粲奎文兮日星。扬舲兮拊鼓，吴歈兮郑舞。

奠桂酒兮兰肴，庶几髣髴兮菲食卑宫之遗矩。

作者简介：会稽人，字仁叟。宁宗嘉定元年进士。历彭泽、奉化二县丞。尝作《会稽九颂》。有《梅轩集》。